als_Latn dik_Latn sag_Latn
(konica.al)- Sonte në mbrëmbje, pikërisht në orën 20:45, rreth 1 miliard njerëz do të ndjekin ndeshjen Real Madrid-Barcelona, e quajtur ndryshe “El Clasico”. Ky duel sonte vjen edhe më i intriguar, pasi mund të vendoset të paktën gjysma e titullit, sidomos për vendasit, pavarësisht se trajneri Zidane ka deklaruar që janë edhe disa ndeshje të tjera për t’u luajtur. Lajmi i fundit vjen nga kampi i Barcelona-s, Nymar nuk është falur për gjestin që bëri në Malaga, ndaj dënimi mbetet në fuqi dhe do të jetë mungesa e madhe për formacionin e Luis Enrique, i cili do të ketë “El Clasico”-n e fundit si trajner i Barcelona-s.
Real Madrid-Barcelona është një duel në shumë aspekte, por vitet e fundit ka brenda vetes edhe përballjen Ronaldo-Messi, dy futbollistët më të mirë në botë aktualisht, përkatësisht 4 dhe 5 herë fitues të “Topit të Artë” në 9 vitet e fundit. Messi do të luajë sot ndeshjen e tij të 34-t kundër Real Madridit. Ai është edhe golashënuesi më i mirë në historinë e “klasikeve”, por nuk e ka parë golin ndaj “Los Blancos” në në gjashtë ndeshjet e fundit kundër tyre. 21 është shifra e golave, që Messi ka shënuar në “El Clasico”. Në këtë listë, ai ndiqet nga Di Stefano me 18 gola, pastaj vijnë me radhë: Cristiano Ronaldo me 16 gola, Raul me 15 gola, Gento, Puskas dhe Cesar me nga 14 gola secili.
Duhet të shënojë dy herë Messi sot, që ai të rrumbullakosë 500 gola zyrtarë për Barcelonën. Me 29 gola në këtë sezon, Messi është i pari në La Liga. Ai ka shënuar më shumë gola se Ronaldo, ndërsa ka mesatarisht më pak goditje për ndeshje. 16 golat e portugezit Cristiano Ronaldo janë gjithsej në “El Clasico”, por CR7 ka luajtur më pak. Ronaldo ka shënuar 19 gola në këtë sezon, duke e vendosur atë të tretin në La Liga, pas Messit dhe Luis Suarez të Barcelonës. Sidoqoftë, këto gola janë më të pakët në 31 ndeshje, pasi ai shënoi vetëm 18 gola në sezonin e tij të parë me “Los Blancos”, më 2009-2010.
Real Madrid dhe Barcelona do të takohen për herë të 234-t në total dhe të dytën herë për këtë sezon në “El Clasico”, e cila do të zhvillohet të dielën, në “Santiago Bernabeu”. Dy ekipet u ndanë në barazim 1-1, në përplasjen e parë të këtij sezoni, e cila u mbajt në Barcelonë, më 3 dhjetor. Sergio Ramos i Real Madrid shënoi një gol barazimi në minutën e 89-të. Barcelona fitoi 4-0, kur ekipet luajtën në Madrid, në nëntor 2015, por Real Madridi ka një avantazh të gjatë në rivalitet, me 93 fitore kundrejt 91 të tillave të Barcelonës (49 herë janë ndarë në barazim). Kësaj here, fitorja duket e domosdoshme për Barcelonën, e cila ndodhet tri pikë prapa Real Madridit në tabelën e klasifikimit. “Los Blancos” kanë edhe një ndeshje të prapambetur, në dorë.
als_Latn als_Latn als_Latn als_Latn